CELEX: 52016PC0053
Language: el
Date: 2016-02-16
Title: Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση μηχανισμού ανταλλαγής πληροφοριών όσον αφορά τις διακυβερνητικές συμφωνίες και τις μη δεσμευτικές πράξεις μεταξύ των κρατών μελών και τρίτων χωρών στον τομέα της ενέργειας και την κατάργηση της απόφασης αριθ. 994/2012/ΕΕ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.2.2016
            COM(2016) 53 final
            2016/0031(COD)
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για τη θέσπιση μηχανισμού ανταλλαγής πληροφοριών όσον αφορά τις διακυβερνητικές συμφωνίες και τις μη δεσμευτικές πράξεις μεταξύ των κρατών μελών και τρίτων χωρών στον τομέα της ενέργειας και την κατάργηση της απόφασης αριθ. 994/2012/ΕΕ
            (Κείμενο που παρουσιάζει ενδιαφέρον για τον ΕΟΧ)
            {SWD(2016) 27 final}{SWD(2016) 28 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Στη στρατηγική για την Ενεργειακή Ένωση (COM (2015)80) αναφέρονται τα εξής: «Σημαντικό στοιχείο για την κατοχύρωση της ασφάλειας του εφοδιασμού με ενέργεια (και ιδίως με φυσικό αέριο) αποτελεί η πλήρης συμμόρφωση των συμφωνιών που αφορούν την αγορά ενέργειας από τρίτες χώρες με το δίκαιο της ΕΕ». Στο ίδιο πνεύμα, το Ευρωπαϊκό Συμβούλιο στα συμπεράσματά του της 19ης Μαρτίου 2015 έκανε επίσης έκκληση για «πλήρη συμμόρφωση με τη νομοθεσία της ΕΕ όλων των συμφωνιών που αφορούν την αγορά αερίου από εξωτερικούς προμηθευτές, ενισχύοντας ιδίως τη διαφάνεια των εν λόγω συμφωνιών και τη συμβατότητά τους με τους κανόνες της ΕΕ για την ενεργειακή ασφάλεια».
            
            
               Θεσπίστηκε μηχανισμός ανταλλαγής πληροφοριών όσον αφορά τις διακυβερνητικές συμφωνίες (ΔΣ) μεταξύ κρατών μελών και τρίτων χωρών στον τομέα της ενέργειας βάσει απόφασης που εξέδωσε το Κοινοβούλιο και το Συμβούλιο την 25η Οκτωβρίου 2012, η οποία τέθηκε σε ισχύ τη 17η Νοεμβρίου 2012 (απόφαση για τις ΔΣ)
                  1
               . Το κυριότερο χαρακτηριστικό του μηχανισμού αυτού είναι ότι η Επιτροπή διενεργεί ελέγχους συμμόρφωσης των ΔΣ μετά τη σύναψη τέτοιων συμφωνιών από ένα κράτος μέλος και μια τρίτη χώρα.
            
            
               Από το 2012 η Επιτροπή έχει αποκτήσει σημαντική πείρα όσον αφορά την υλοποίηση του μηχανισμού αυτού. Γενικά, όπως αναλύεται στην εκτίμηση επιπτώσεων σχετικά με την αναθεώρηση της απόφασης για τις ΔΣ και στην έκθεση προς το Ευρωπαϊκό Κοινοβούλιο και το Συμβούλιο σχετικά με την εφαρμογή της απόφασης για τις ΔΣ, η Επιτροπή κρίνει ότι, μολονότι το υφιστάμενο σύστημα είναι χρήσιμο για τη λήψη πληροφοριών σχετικά με υφιστάμενες ΔΣ και για τον εντοπισμό προβλημάτων που δημιουργούνται από αυτές όσον αφορά τη συμμόρφωσή τους με το δίκαιο της ΕΕ, δεν επαρκεί για να επιλυθούν οι ασυμβατότητες. Συγκεκριμένα, όπως δηλώνει η στρατηγική για την Ενεργειακή Ένωση: «Στην πράξη, έχουμε διαπιστώσει ότι η επαναδιαπραγμάτευση των συμφωνιών αυτών είναι πολύ δύσκολη. Οι θέσεις των υπογραφόντων έχουν ήδη καθοριστεί, γεγονός που δημιουργεί πολιτική πίεση ώστε να μην τροποποιηθεί οποιαδήποτε πτυχή της συμφωνίας».
            
            
               Επομένως, η εμπλοκή της Επιτροπής πριν από τη σύναψη τέτοιων συμφωνιών μεταξύ ενός κράτους μέλους και μιας τρίτης χώρας θα παρείχε ουσιώδη προστιθέμενη αξία επιλύοντας πιθανές συγκρούσεις μεταξύ των υποχρεώσεων των κρατών μελών βάσει του διεθνούς συμβατικού δικαίου και του δικαίου της ΕΕ.
            
            
               Στο πλαίσιο αυτό, η αναθεώρηση της απόφασης για τις ΔΣ έχει δύο κύριους στόχους:
            
            
               1) να διασφαλίσει τη συμμόρφωση των ΔΣ με το δίκαιο της ΕΕ, προκειμένου να εξασφαλίσει την εύρυθμη λειτουργία της εσωτερικής αγοράς ενέργειας και να βελτιώσει την ενεργειακή ασφάλεια της ΕΕ· και
            
            
               2) να αυξήσει τη διαφάνεια των ΔΣ, προκειμένου να καταστήσει τον ενεργειακό εφοδιασμό της ΕΕ οικονομικά αποδοτικότερο και να ενισχύσει την αλληλεγγύη μεταξύ των κρατών μελών.
            
            
               Συνεκτικότητα με τις ισχύουσες διατάξεις στον τομέα πολιτικής
            
            
               Η παρούσα πρόταση συνάδει με μια σειρά μέτρων που λαμβάνονται σε ενωσιακό επίπεδο για τη βελτίωση της λειτουργίας της αγοράς ενέργειας της ΕΕ και την αύξηση της ενεργειακής ασφάλειας της ΕΕ. 
            
            
               Η αναθεώρηση της υφιστάμενης απόφασης για τις ΔΣ αποτελεί μέρος των παραδοτέων της στρατηγικής για την Ενεργειακή Ένωση που εγκρίθηκε τον Φεβρουάριο του 2015, η οποία καθορίζει το γενικό πλαίσιο και τη δομή διακυβέρνησης για μια ανανεωμένη ενεργειακή πολιτική της ΕΕ. 
            
            
               Η στρατηγική για την Ενεργειακή Ένωση προβλέπει στο σχέδιο δράσης της μια σειρά ενεργειών που αποσκοπούν στην αύξηση της ενεργειακής ασφάλειας της ΕΕ. Η πρόταση αυτή θα πρέπει συνεπώς να εξεταστεί στο πλαίσιο άλλων πρωτοβουλιών, συμπεριλαμβανομένης της αναθεώρησης του κανονισμού για την ασφάλεια του εφοδιασμού με αέριο
                  2
               . Η απόφαση για τις ΔΣ συνδέεται στενά με τον κανονισμό για την ασφάλεια του εφοδιασμού με αέριο, αλλά το πεδίο εφαρμογής του μηχανισμού ανταλλαγής πληροφοριών τον οποίο θεσπίζει είναι ευρύτερο. Η απόφαση για τις ΔΣ ορίζει τις ΔΣ ως «νομικά δεσμευτικές συμφωνίες μεταξύ ενός ή περισσότερων κρατών μελών και μίας ή περισσότερων τρίτων χωρών οι οποίες έχουν αντίκτυπο στην επιχειρησιακή εκμετάλλευση ή τη λειτουργία της εσωτερικής αγοράς ενέργειας ή στην ασφάλεια του ενεργειακού εφοδιασμού της Ένωσης». Επομένως, η απόφαση για τις ΔΣ ισχύει για όλες τις ΔΣ που αφορούν την προμήθεια και τις υποδομές ενεργειακών προϊόντων, ιδίως δε φυσικού αερίου, πετρελαίου και ηλεκτρισμού. Οι μόνες ΔΣ που δεν καλύπτονται είναι εκείνες που αφορούν ζητήματα τα οποία εμπίπτουν στο πεδίο της Συνθήκης Ευρατόμ. Για τις εν λόγω ΔΣ, το άρθρο 103 της Συνθήκης Ευρατόμ προβλέπει ειδική εκ των προτέρων διαδικασία.
            
            
               Το πεδίο εφαρμογής της απόφασης για τις ΔΣ δεν περιλαμβάνει τις εμπορικές συμβάσεις μεταξύ εμπορικών επιχειρήσεων
                  3
               . Η παρούσα πρόταση δεν επεκτείνει το πεδίο εφαρμογής της απόφασης για τις ΔΣ προκειμένου να συμπεριλάβει εμπορικές συμβάσεις που σχετίζονται με ΔΣ, δεδομένου ότι, όπως αναφέρεται στη στρατηγική για την Ενεργειακή Ένωση, το ζήτημα αυτό καλύπτεται, όσον αφορά τις εμπορικές συμβάσεις προμήθειας φυσικού αερίου, από την πρόταση για την αναθεώρηση του κανονισμού για την ασφάλεια του εφοδιασμού με αέριο.
            
            
               Συνεκτικότητα με άλλες πολιτικές της Ένωσης
            
            
               
                  Η πρόταση δεν συμβάλλει απλώς και μόνο στην ενεργειακή πολιτικής της ΕΕ. Εφόσον διασφαλίζει τη συμμόρφωση των ΔΣ με το δίκαιο της ΕΕ, συμβάλλει επίσης σε πολιτικές που εμπίπτουν σε άλλους τομείς του ενωσιακού δικαίου, όπως η εσωτερική αγορά, ο ανταγωνισμός και οι δημόσιες συμβάσεις.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               Νομική βάση
            
         
         
            
               Οι στόχοι της παρούσας πρότασης, όπως προαναφέρθηκαν, συνάδουν με τους κάτωθι στόχους της Συνθήκης της ΕΕ:
            
            
               να διασφαλίζει τον ενεργειακό εφοδιασμό της Ένωσης (άρθρο 194 παράγραφος 1 στοιχείο β) της ΣΛΕΕ)· και
            
            
               να διασφαλίζει τη λειτουργία της εσωτερικής αγοράς, σε πνεύμα αλληλεγγύης μεταξύ των κρατών μελών (άρθρο 3 παράγραφος 3 της ΣΕΕ· άρθρο 194 παράγραφος 1 της ΣΛΕΕ).
            
            
               Επομένως, το άρθρο 194 της ΣΛΕΕ αποτελεί τη νομική βάση για την προτεινόμενη αναθεωρημένη απόφαση για τις ΔΣ, όπως ίσχυε και για την υφιστάμενη απόφαση για τις ΔΣ η οποία εκδόθηκε από το Ευρωπαϊκό Κοινοβούλιο και το Συμβούλιο την 25η Οκτωβρίου 2012.
            
            
               Επικουρικότητα (σε περίπτωση μη αποκλειστικής αρμοδιότητας) 
            
            
               Αναγκαιότητα της δράσης της ΕΕ: Η νομική βάση για την αναθεώρηση της απόφασης για τις ΔΣ είναι το άρθρο 194 της ΣΛΕΕ. Η απόφαση για τις ΔΣ εκδόθηκε το 2012 πάνω σε αυτή τη βάση, με σεβασμό της αρχής της επικουρικότητας. Ωστόσο, η θέσπιση υποχρεωτικού εκ των προτέρων ελέγχου από την Επιτροπή θα τροποποιούσε την απόφαση για τις ΔΣ. Η τροποποίηση αυτή θα αντιστοιχούσε σε μεταβίβαση καθηκόντων από τα κράτη μέλη στην ΕΕ. Όπως εξηγήθηκε ανωτέρω, η πείρα δείχνει ότι η αξιολόγηση από τα κράτη μέλη δεν επαρκεί για τη διασφάλιση της συμμόρφωσης των ΔΣ με το δίκαιο της ΕΕ και δημιουργεί ανασφάλεια δικαίου. Η εκ των προτέρων εμπλοκή της Επιτροπής θα παρείχε ουσιώδη προστιθέμενη αξία για την επίλυση προβλημάτων (ιδίως συγκρούσεων μεταξύ των υποχρεώσεων των κρατών μελών δυνάμει του διεθνούς συμβατικού δικαίου και του δικαίου της ΕΕ).
            
            
               Ενωσιακή προστιθέμενη αξία: Η προοδευτική ενοποίηση των ενεργειακών υποδομών και αγορών, το κοινό στοιχείο της εξάρτησης από εξωτερικούς προμηθευτές και η ανάγκη για διασφάλιση της αλληλεγγύης σε περιόδους κρίσης είναι παράγοντες που συνεπάγονται ότι οι θεμελιώδεις πολιτικές αποφάσεις που αφορούν την ενέργεια δεν θα πρέπει να λαμβάνονται αποκλειστικά και μόνο σε εθνικό επίπεδο, χωρίς εμπλοκή των γειτονικών χωρών και της ΕΕ. Η απόφαση για τις ΔΣ βρίσκεται στο σημείο τομής της εξωτερικής διάστασης (δεδομένου ότι πρόκειται για συμφωνίες με τρίτες χώρες) και της εσωτερικής αγοράς (δεδομένου ότι οι μη συμμορφούμενες διατάξεις, όπως οι ρήτρες προορισμού, έχουν αρνητικό αντίκτυπο στην ελεύθερη κυκλοφορία ενεργειακών προϊόντων εντός της εσωτερικής αγοράς). Κατά συνέπεια, η ενίσχυση της συνεργασίας και της διαφάνειας σε επίπεδο ΕΕ στο πλαίσιο της παρούσας πρότασης προσφέρει σαφή προστιθέμενη αξία.
            
            
               Αναλογικότητα
            
            
               
                  Στόχοι της παρούσας πρότασης είναι:
               
            
            
               1) να διασφαλίσει τη συμμόρφωση των ΔΣ με το ενωσιακό δίκαιο, προκειμένου να εξασφαλίσει την εύρυθμη λειτουργία της εσωτερικής αγοράς και να βελτιώσει την ενεργειακή ασφάλεια της ΕΕ·  και
            
            
               2) να αυξήσει τη διαφάνεια των ΔΣ, προκειμένου να καταστήσει τον ενεργειακό εφοδιασμό της ΕΕ οικονομικά αποδοτικότερο και να ενισχύσει την αλληλεγγύη μεταξύ των κρατών μελών.
            
            
               
                  Για την επίτευξη των στόχων αυτών, προτείνεται ουσιαστικά ένα μείγμα προαιρετικών πρότυπων ρητρών και εκ των προτέρων αξιολόγησης των ΔΣ πριν από την υπογραφή τους. Όπως εξηγείται στην εκτίμηση επιπτώσεων σχετικά με την αναθεώρηση της απόφασης για τις ΔΣ, η διατήρηση του υφιστάμενου συστήματος δεν επαρκεί. Συγκεκριμένα, καμία από τις ΔΣ που προσδιορίστηκαν από την Επιτροπή ως προβληματικές δεν έχει καταγγελθεί έως σήμερα. 
               
               
                  Παρομοίως, η εκτίμηση επιπτώσεων καταλήγει στο συμπέρασμα ότι η επιλογή της εκπόνησης υποχρεωτικών πρότυπων ρητρών θα μπορούσε να βοηθήσει τα κράτη μέλη να αποφεύγουν την ασυμβατότητα με το ενωσιακό δίκαιο, αλλά, ωστόσο, το ευρύ φάσμα καταστάσεων και επιχειρηματικών μοντέλων που εμπίπτει στο πεδίο εφαρμογής της απόφασης για τις ΔΣ δεν επιτρέπει την εκπόνηση πρότυπων ρητρών που να είναι αρκετά ακριβείς ώστε να παρέχουν ασφάλεια δικαίου και να υποκαθιστούν την εις βάθος εκ των προτέρων αξιολόγηση του τελικού σχεδίου του κειμένου. Επιπλέον, ανάλογα με τη θέση και τη διαπραγματευτική ισχύ της τρίτης χώρας, τα κράτη μέλη ενδέχεται να μην καταφέρουν να συμπεριλάβουν συγκεκριμένες πρότυπες ρήτρες σε μια ΔΣ.
               
               
                  Ως εκ τούτου, η εκτίμηση επιπτώσεων κατέληξε στο συμπέρασμα ότι η επιλογή του υποχρεωτικού εκ των προτέρων ελέγχου αποτελεί τη λιγότερο αυστηρή προσέγγιση για την αποφυγή των μη συμμορφούμενων ΔΣ.
               
            
            
               Επιλογή του νομικού μέσου
            
            
               
                  Η υφιστάμενη νομοθεσία στον συγκεκριμένο τομέα είναι η απόφαση για τις ΔΣ. Η παρούσα πρόταση στοχεύει στην ενίσχυση και βελτίωση των μέτρων και διαδικασιών που προβλέπονται στην υφιστάμενη απόφαση. Συνεπώς, κρίθηκε σκόπιμο να επιλεγεί ως μέσο η απόφαση. Δεδομένου του όγκου και του πεδίου εφαρμογής των νέων στοιχείων, το σχέδιο απόφασης προτείνει την κατάργηση και την αντικατάσταση της υφιστάμενης απόφασης αριθ. 994/2012/ΕΕ, αντί της τροποποίησης των υφιστάμενων διατάξεων. 
               
               
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               Εκ των υστέρων αξιολογήσεις/έλεγχοι καταλληλότητας ισχύουσας νομοθεσίας
            
            
               Η παρούσα πρόταση αξιοποιεί την πείρα που έχει αποκτήσει η Επιτροπή κατά την εφαρμογή της απόφασης για τις ΔΣ, από την έναρξη ισχύος της στις 17 Νοεμβρίου 2012, και η οποία έχει αναλυθεί στην έκθεση αξιολόγησης που προσαρτάται στην εκτίμηση επιπτώσεων σχετικά με την αναθεώρηση της απόφασης για τις ΔΣ και στην έκθεση προς το Ευρωπαϊκό Κοινοβούλιο και το Συμβούλιο σχετικά με την εφαρμογή της ισχύουσας απόφασης για τις ΔΣ.
            
         
         
            
               Οι εν λόγω εκθέσεις καταλήγουν στο συμπέρασμα, όσον αφορά την αποτελεσματικότητα της απόφασης για τις ΔΣ, ότι οι υφιστάμενες διατάξεις (ιδίως δε ο εκ των υστέρων χαρακτήρας του ελέγχου συμβατότητας που προβλέπεται σε αυτήν) δεν έχουν ως αποτέλεσμα τη μετατροπή των μη συμμορφούμενων ΔΣ που έχουν συναφθεί σε συμμορφούμενες και δεν έχουν άμεση επίπτωση στις διαπραγματεύσεις των κρατών μελών με τρίτες χώρες. Συγκεκριμένα, κανένα σχέδιο ΔΣ δεν έχει υποβληθεί ποτέ στην Επιτροπή σε εθελοντική βάση για εκ των προτέρων έλεγχο. Ως εκ τούτου, η απόφαση για τις ΔΣ υπό την παρούσα μορφή της δεν θεωρείται αποτελεσματική.
            
            
               Καταλήγουν επίσης στο συμπέρασμα ότι, συνολικά, το κόστος που συνδέεται με την υφιστάμενη απόφαση για τις ΔΣ δικαιολογείται από τα πλεονεκτήματα που προσφέρει, δεδομένου ότι εγγυάται τη λειτουργία της εσωτερικής αγοράς ενέργειας και συμβάλλει στην ασφάλεια του εφοδιασμού. Ωστόσο, η απόφαση για τις ΔΣ θα μπορούσε να είναι πιο αποτελεσματική εάν οι έλεγχοι συμβατότητας που θεσπίζει διενεργούνταν εκ των προτέρων (και όχι εκ των υστέρων όπως ισχύει σήμερα). Αυτό θα ενισχύσει σημαντικά την ασφάλεια δικαίου και θα συμβάλει στην αποφυγή δαπανών τόσο για τα κράτη μέλη όσο και για την Επιτροπή.
            
            
            
               Επιπλέον, οι εκθέσεις αυτές καθιστούν σαφές ότι οι ΔΣ θα εξακολουθήσουν να διαδραματίζουν σημαντικό ρόλο στον ενεργειακό τομέα της ΕΕ. Επομένως, η απόφαση για τις ΔΣ είναι συναφής, αλλά θα πρέπει να προσαρμοστεί στη μεταβαλλόμενη φύση του ενεργειακού εφοδιασμού και των ενεργειακών οδών. Υπογραμμίζουν επίσης ότι υπάρχει σαφής ενωσιακή προστιθέμενη αξία στην απόφαση για τις ΔΣ, δεδομένου ότι ενισχύει τη συνεργασία και τη διαφάνεια σε επίπεδο ΕΕ και συμβάλλει στην ασφάλεια του εφοδιασμού και στη λειτουργία της εσωτερικής αγοράς ενέργειας.
            
            
            
               Επομένως, συνολικά, οι εν λόγω εκθέσεις καταλήγουν στο συμπέρασμα ότι οι διαδικασίες που θεσπίζει η υφιστάμενη απόφαση για τις ΔΣ δεν είναι απολύτως κατάλληλες, με κυριότερο διαδικαστικό πρόβλημα στο πλαίσιο αυτό την εκ των υστέρων φύση του ελέγχου συμβατότητας που προβλέπεται από το ισχύον σύστημα, το οποίο προέκυψε κατόπιν δύσκολων διοργανικών διαπραγματεύσεων κατά την έκδοση της απόφασης για τις ΔΣ το 2012.
            
            
               
                  Η παρούσα πρόταση αντιμετωπίζει τις ελλείψεις που διαπιστώθηκαν.
               
            
            
               Διαβουλεύσεις με τα ενδιαφερόμενα μέρη
            
            
               
                  Οργανώθηκε δημόσια διαβούλευση από τις 28 Ιουλίου έως τις 22 Οκτωβρίου 2015. Η Επιτροπή έλαβε περίπου 25 απαντήσεις από τα ενδιαφερόμενα μέρη, συμπεριλαμβανομένων κρατών μελών και διάφορων ενώσεων (ρυθμιστικών αρχών και του κλάδου), και το επίπεδο ανταπόκρισης στη διαβούλευση μπορεί να θεωρηθεί ικανοποιητικό.
               
            
            
               Όλοι όσοι απάντησαν υπογράμμισαν τη σημασία των ΔΣ για την ασφάλεια του ενεργειακού εφοδιασμού και την εύρυθμη λειτουργία της εσωτερικής αγοράς ενέργειας. Όσον αφορά την ανάγκη ενίσχυσης του συστήματος που θεσπίστηκε με την απόφαση για τις ΔΣ και τον καλύτερο τρόπο με τον οποίο θα μπορούσε να γίνει αυτό, οι γνώμες όσων απάντησαν διίστανται.
            
            
               Πλήρης έκθεση σχετικά με τα αποτελέσματα της εν λόγω δημόσιας διαβούλευσης προσαρτάται στην εκτίμηση επιπτώσεων σχετικά με την αναθεώρηση της απόφασης για τις ΔΣ, και οι μη εμπιστευτικές απαντήσεις δημοσιεύονται στον δικτυακό τόπο της Επιτροπής
                  4
               .
            
            
               Συλλογή και χρήση εμπειρογνωσίας
            
            
               Οι πληροφορίες σχετικά με την εφαρμογή της απόφασης για τις ΔΣ είναι εν μέρει εμπιστευτικές, τόσο λόγω ορισμένων διατάξεων της απόφασης για τις ΔΣ αυτής καθαυτής (άρθρο 4 – Εμπιστευτικότητα) ή λόγω ορισμένων εξαιρέσεων που ορίζονται στον κανονισμό (ΕΚ) αριθ. 1049/2001
                  5
                για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (άρθρο 4 παράγραφος 1 στοιχείο α) τρίτη περίπτωση – Προστασία των διεθνών σχέσεων, άρθρο 4 παράγραφος 5 – Αίτημα κράτους μέλους για μη δημοσιοποίηση εγγράφου προερχόμενου από αυτό χωρίς προηγούμενη συμφωνία του, ή άρθρο 4 παράγραφος 2 δεύτερη περίπτωση – Προστασία των δικαστικών διαδικασιών και της παροχής νομικών συμβουλών). Μεταξύ άλλων, για αυτούς τους λόγους εμπιστευτικότητας, αποφασίστηκε να μην εκπονηθεί εξωτερική μελέτη σχετικά με την εφαρμογή της υφιστάμενης απόφασης για τις ΔΣ.
            
            
               Εκτίμηση επιπτώσεων
            
            
               
                  Όλα τα προτεινόμενα μέτρα υποστηρίχθηκαν από την εκτίμηση επιπτώσεων. Η θετική γνώμη της επιτροπής ρυθμιστικού ελέγχου διατυπώθηκε στις 4 Δεκεμβρίου 2015.
               
               
                  Στην εκτίμηση επιπτώσεων εξετάστηκαν πέντε επιλογές πολιτικής:
               
            
            
               Επιλογή 1: Βασικό σενάριο: Η απόφαση για τις ΔΣ παραμένει αναλλοίωτη, αλλά ενισχύεται η περί παραβάσεων πολιτική
            
            
               Επιλογή 2: Πρότυπα ρητρών προς χρήση στις ΔΣ που δεν παραβιάζουν το δίκαιο ή τις κατευθυντήριες γραμμές της ΕΕ
            
            
               Επιλογή 3: Υποχρεωτική εκ των προτέρων αξιολόγηση των ΔΣ από την Επιτροπή
            
            
               Επιλογή 4: Υποχρεωτική συμμετοχή της Επιτροπής ως παρατηρητή στις διαπραγματεύσεις για τις ΔΣ
            
         
         
            
               Επιλογή 5: Διενέργεια διαπραγματεύσεων από την Επιτροπή για τις ενωσιακές συμφωνίες στον τομέα της ενέργειας
            
            
            
               
                  Η εκτίμηση επιπτώσεων κατέληξε στο συμπέρασμα ότι η οικονομικά αποδοτικότερη, αποτελεσματικότερη και αναλογικότερη επιλογή ήταν η επιλογή 3.
               
            
            
               Καταλληλότητα του ρυθμιστικού πλαισίου και απλούστευση
            
            
               
                  Η πρόταση θα προκαλέσει περιορισμένη αύξηση του διοικητικού φόρτου.
               
            
            
               Θεμελιώδη δικαιώματα
            
            
               
                  Δεν εφαρμόζεται.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει επιπτώσεις στον προϋπολογισμό της ΕΕ.
               
               
            
            
               5.ΛΟΙΠΑ ΣΤΟΙΧΕΙΑ
            
            
               Σχέδια εφαρμογής και παρακολούθηση, αξιολόγηση και ρυθμίσεις περί υποβολής εκθέσεων
            
            
               Η απόφαση για τις ΔΣ περιλαμβάνει ρήτρα αναθεώρησης στο άρθρο 8. Το άρθρο αυτό απαιτεί τη σύνταξη έκθεσης από την Επιτροπή έως την 1η Ιανουαρίου 2016 και στη συνέχεια ανά τριετία.
            
            
               Επιπροσθέτως, εκτός από την έκθεση αξιολόγησης που προσαρτάται στην εκτίμηση επιπτώσεων σχετικά με την αναθεώρηση της απόφασης για τις ΔΣ, η παρούσα πρόταση αναθεώρησης της απόφασης για τις ΔΣ συνοδεύεται από μια πρώτη έκθεση προς το Ευρωπαϊκό Κοινοβούλιο και το Συμβούλιο.
            
            
               Για το μέλλον, η Επιτροπή σκοπεύει να εκπονήσει την επόμενη έκθεση έως την 1η Ιανουαρίου 2020, όπως ορίζει το άρθρο 8 της απόφασης για τις ΔΣ.
            
            
               Τέλος, η Επιτροπή, δεδομένου του ρόλου της ως θεματοφύλακα των Συνθηκών, θα ακολουθεί κατά περίπτωση τη διαδικασία που αναφέρεται στο άρθρο 258 της Συνθήκης σε περίπτωση που ένα κράτος μέλος δεν τηρεί τα καθήκοντά του σχετικά με την υλοποίηση και την εφαρμογή του δικαίου της Ένωσης.
            
            
               Επεξηγηματικά έγγραφα (για οδηγίες)
            
            
               Δεν εφαρμόζεται.
            
            
               Αναλυτική επεξήγηση των επιμέρους διατάξεων της πρότασης
            
            
               
                  Η αναθεωρημένη απόφαση περιέχει τα ακόλουθα στοιχεία:
               
            
         
         
            
               1.Υποχρεώσεις κοινοποίησης όσον αφορά τις διακυβερνητικές συμφωνίες:
            
            
               υποχρέωση των κρατών μελών να ενημερώνουν την Επιτροπή για την πρόθεσή τους να αρχίσουν διαπραγματεύσεις με τρίτη χώρα για τη σύναψη νέων διακυβερνητικών συμφωνιών ή την τροποποίηση των υφιστάμενων·
            
            
               θα πρέπει να ενημερώνεται η Επιτροπή όταν ανακοινώνεται μια τέτοια διαπραγμάτευση·
            
            
               οι υπηρεσίες της Επιτροπής μπορούν να προσφέρουν στα κράτη μέλη συμβουλές σχετικά με το πώς να αποφευχθεί η ασυμβατότητα της διακυβερνητικής συμφωνίας με το δίκαιο της Ένωσης ή με τις θέσεις πολιτικής της Ένωσης που εγκρίνονται στο Συμβούλιο ή στα συμπεράσματα του Ευρωπαϊκού Συμβουλίου, σε περίπτωση που ένα κράτος μέλος ανακοινώσει στην Επιτροπή τις διαπραγματεύσεις·
            
            
               τα κράτη μέλη υποχρεούνται να κοινοποιούν στην Επιτροπή το σχέδιο διακυβερνητικής συμφωνίας ή τροποποίησης μαζί με όλα τα συνοδευτικά έγγραφα μόλις επιτευχθεί συμφωνία στις διαπραγματεύσεις μεταξύ των μερών για όλα τα κύρια στοιχεία, προκειμένου να διενεργήσει η Επιτροπή την εκ των προτέρων αξιολόγηση·
            
            
               τα κράτη μέλη υποχρεούνται να κοινοποιούν στην Επιτροπή τις διακυβερνητικές συμφωνίες ή τις τροποποιήσεις μαζί με όλα τα συνοδευτικά έγγραφα μετά την κύρωσή τους·
            
            
               τα κράτη μέλη υποχρεούνται να κοινοποιήσουν στην Επιτροπή όλες τις υφιστάμενες διακυβερνητικές συμφωνίες ή τις τροποποιήσεις μαζί με όλα τα συνοδευτικά έγγραφα·
            
            
               οι συμφωνίες μεταξύ επιχειρήσεων δεν καλύπτονται από υποχρεώσεις κοινοποίησης, αλλά μπορούν να υποβάλλονται σε εθελοντική βάση·
            
            
               η Επιτροπή υποχρεούται να γνωστοποιεί στα άλλα κράτη μέλη τις πληροφορίες και τα έγγραφα που έχει λάβει σύμφωνα με τις διατάξεις περί εμπιστευτικότητας.
            
            
               2.Αξιολόγηση από την Επιτροπή:
            
            
               η Επιτροπή υποχρεούται να διενεργεί εκ των προτέρων αξιολόγηση των σχεδίων διακυβερνητικών συμφωνιών ή τροποποιήσεων και να ενημερώνει το κράτος μέλος σχετικά με τυχόν αμφιβολίες που μπορεί να έχει όσον αφορά τη συμβατότητα με το δίκαιο της Ένωσης, ιδίως δε με τη νομοθεσία για την εσωτερική αγορά ενέργειας και το ενωσιακό δίκαιο περί ανταγωνισμού εντός έξι εβδομάδων·
            
            
               η Επιτροπή υποχρεούται να ενημερώνει το κράτος μέλος για τη γνώμη της σχετικά με τη συμβατότητα της διακυβερνητικής συμφωνίας ή της τροποποίησης με το δίκαιο της Ένωσης εντός 12 εβδομάδων από την ημερομηνία κοινοποίησης·
            
            
               το κράτος μέλος δεν συνάπτει την προτεινόμενη διακυβερνητική συμφωνία ή την τροποποίηση έως ότου ενημερωθεί από την Επιτροπή για τυχόν αμφιβολίες και για τη γνώμη της. Κατά τη σύναψη της προτεινόμενης διακυβερνητικής συμφωνίας ή τροποποίησης, το κράτος μέλος λαμβάνει ιδιαιτέρως υπόψη τη γνώμη της Επιτροπής·
            
            
               η Επιτροπή υποχρεούται να διενεργεί εκ των υστέρων αξιολόγηση των υφιστάμενων διακυβερνητικών συμφωνιών ή τροποποιήσεων και να ενημερώνει τα κράτη μέλη σε περίπτωση που υπάρχουν αμφιβολίες σχετικά με τη συμβατότητα των εν λόγω συμφωνιών με το δίκαιο της Ένωσης εντός εννέα μηνών από την κοινοποίηση.
            
            
               3.Υποχρεώσεις κοινοποίησης και αξιολόγησης από την Επιτροπή σε σχέση με μη δεσμευτικές πράξεις:
            
            
               το κράτος μέλος υποχρεούται να υποβάλλει στην Επιτροπή τις υφιστάμενες και μελλοντικές μη δεσμευτικές πράξεις μαζί με όλα τα συνοδευτικά έγγραφα·
            
            
               η Επιτροπή μπορεί να διενεργεί εκ των υστέρων αξιολόγηση των υποβληθεισών μη δεσμευτικών πράξεων και να ενημερώνει το κράτος μέλος εάν κρίνει ότι τα μέτρα εφαρμογής της μη δεσμευτικής πράξης θα μπορούσαν να αντίκεινται στο δίκαιο της Ένωσης·
            
            
               η Επιτροπή υποχρεούται να γνωστοποιεί στα άλλα κράτη μέλη τα έγγραφα που έχει λάβει σύμφωνα με τις διατάξεις περί εμπιστευτικότητας.
            
            
               2016/0031 (COD)
            
            
               Πρόταση
            
         
         
            
               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για τη θέσπιση μηχανισμού ανταλλαγής πληροφοριών όσον αφορά τις διακυβερνητικές συμφωνίες και τις μη δεσμευτικές πράξεις μεταξύ των κρατών μελών και τρίτων χωρών στον τομέα της ενέργειας και την κατάργηση της απόφασης αριθ. 994/2012/ΕΕ
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 194 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  6
               , 
            
            
               Έχοντας υπόψη τη γνώμη της Επιτροπής των Περιφερειών, 
            
            
               Αποφασίζοντας σύμφωνα με τη συνήθη νομοθετική διαδικασία
                  7
               ,
            
            
               Εκτιμώντας τα ακόλουθα:
            
            
               (1)Η εύρυθμη λειτουργία της εσωτερικής αγοράς ενέργειας προϋποθέτει ότι η ενέργεια που εισάγεται στην Ένωση διέπεται πλήρως από τους κανόνες για τη δημιουργία της εσωτερικής αγοράς ενέργειας. Εάν η εσωτερική αγορά ενέργειας δεν λειτουργεί σωστά, η Ένωση έρχεται σε δύσκολη και μειονεκτική θέση όσον αφορά την ασφάλεια του ενεργειακού εφοδιασμού της και υπονομεύονται οιαδήποτε δυνητικά οφέλη θα πρόσφερε στους ευρωπαίους καταναλωτές και την ευρωπαϊκή βιομηχανία.
            
            
               (2)Σκοπός της στρατηγικής για την Ενεργειακή Ένωση, που εκδόθηκε από την Επιτροπή στις 25 Φεβρουαρίου 2015
                  8
               , είναι η παροχή ενέργειας στους καταναλωτές με ασφαλή, βιώσιμο, ανταγωνιστικό και οικονομικά προσιτό τρόπο. Πιο συγκεκριμένα, η στρατηγική για την Ενεργειακή Ένωση τονίζει ότι η πλήρης συμμόρφωση με το δίκαιο της Ένωσης όλων των συμφωνιών που αφορούν την αγορά ενέργειας από τρίτες χώρες αποτελεί σημαντικό στοιχείο για την παροχή ενεργειακής ασφάλειας, βάσει της ανάλυσης που έχει ήδη διενεργηθεί στο πλαίσιο της ευρωπαϊκής στρατηγικής για την ενεργειακή ασφάλεια του Μαΐου του 2014
                  9
               . Στο ίδιο πνεύμα, το Ευρωπαϊκό Συμβούλιο, στα συμπεράσματά του της 19ης Μαρτίου 2015, έκανε έκκληση για πλήρη συμμόρφωση με τη νομοθεσία της ΕΕ όλων των συμφωνιών που αφορούν την αγορά αερίου από εξωτερικούς προμηθευτές, ενισχύοντας ιδίως τη διαφάνεια των εν λόγω συμφωνιών και τη συμβατότητά τους με τους κανόνες της ΕΕ για την ενεργειακή ασφάλεια.
            
            
               (3)Η απόφαση αριθ. 994/2012/ΕΕ του Ευρωπαϊκού Κοινοβουλίου και του Συμβουλίου
                  10
                ήταν χρήσιμη για τη λήψη πληροφοριών σχετικά με τις υφιστάμενες διακυβερνητικές συμφωνίες και τον εντοπισμό των προβλημάτων που δημιουργούσαν οι συμφωνίες αυτές ως προς τη συμβατότητά τους με το δίκαιο της Ένωσης.
            
            
               (4)Ωστόσο, η απόφαση αριθ. 994/2012/ΕΕ αποδείχθηκε αναποτελεσματική για τη διασφάλιση της συμμόρφωσης των διακυβερνητικών συμφωνιών με το δίκαιο της Ένωσης. Η εν λόγω απόφαση στηρίχθηκε κυρίως στην αξιολόγηση των διακυβερνητικών συμφωνιών από την Επιτροπή μετά τη σύναψή τους από τα κράτη μέλη με τρίτη χώρα. Η πείρα που αποκτήθηκε από την εφαρμογή της απόφασης αριθ. 994/2012/ΕΕ κατέδειξε ότι η εκ των υστέρων αξιολόγηση δεν αξιοποιεί πλήρως τις δυνατότητες διασφάλισης της συμμόρφωσης των διακυβερνητικών συμφωνιών με το δίκαιο της Ένωσης. Ειδικότερα, οι διακυβερνητικές συμφωνίες συχνά δεν περιέχουν κατάλληλες ρήτρες καταγγελίας ή προσαρμογής που θα μπορούσαν να επιτρέψουν στα κράτη μέλη να διασφαλίσουν τη συμμόρφωση της διακυβερνητικής συμφωνίας με το δίκαιο της Ένωσης εντός εύλογης προθεσμίας. Επιπλέον, οι θέσεις των υπογραφόντων έχουν ήδη καθοριστεί, γεγονός που δημιουργεί πολιτική πίεση ώστε να μην τροποποιηθεί οποιαδήποτε πτυχή της συμφωνίας.
            
            
               (5)Προκειμένου να αποφευχθεί οποιαδήποτε μη συμμόρφωση με το δίκαιο της Ένωσης και να ενισχυθεί η διαφάνεια, τα κράτη μέλη θα πρέπει να ενημερώνουν την Επιτροπή σχετικά με την πρόθεσή τους να αρχίσουν διαπραγματεύσεις για νέες διακυβερνητικές συμφωνίες ή τροποποιήσεις υφιστάμενων διακυβερνητικών συμφωνιών το συντομότερο δυνατόν. Η Επιτροπή θα πρέπει να ενημερώνεται τακτικά για την πρόοδο των διαπραγματεύσεων. Τα κράτη μέλη θα πρέπει να έχουν τη δυνατότητα να καλούν την Επιτροπή να συμμετέχει στις διαπραγματεύσεις ως παρατηρητής.
            
            
               (6)Κατά τη διάρκεια των διαπραγματεύσεων, η Επιτροπή θα πρέπει να έχει τη δυνατότητα να παρέχει συμβουλές σχετικά με το πώς να αποφευχθεί η ασυμβατότητα με το δίκαιο της Ένωσης. Ειδικότερα, η Επιτροπή θα μπορούσε να εκπονήσει, από κοινού με τα κράτη μέλη, προαιρετικά πρότυπα ρητρών ή κατευθυντήριες γραμμές. Η Επιτροπή θα πρέπει να έχει τη δυνατότητα να επισύρει την προσοχή στους στόχους της ενεργειακής πολιτικής της Ένωσης, στην αρχή της αλληλεγγύης μεταξύ των κρατών μελών και στις θέσεις πολιτικής της Ένωσης που εγκρίνονται στο Συμβούλιο ή στα συμπεράσματα του Ευρωπαϊκού Συμβουλίου.
            
            
               (7)Προκειμένου να εξασφαλιστεί η συμμόρφωση με το δίκαιο της Ένωσης, τα κράτη μέλη θα πρέπει να κοινοποιούν το σχέδιο διακυβερνητικής συμφωνίας στην Επιτροπή προτού αυτή καταστεί νομικά δεσμευτική για τα συμβαλλόμενα μέρη (εκ των προτέρων). Σε πνεύμα συνεργασίας, η Επιτροπή θα πρέπει να στηρίζει τα κράτη μέλη για τον προσδιορισμό των προβλημάτων συμμόρφωσης του σχεδίου της διακυβερνητικής συμφωνίας ή της τροποποίησης. Αυτό θα προετοίμαζε καλύτερα το οικείο κράτος μέλος για τη σύναψη μιας συμφωνίας που θα συμμορφωνόταν με το δίκαιο της Ένωσης. Η Επιτροπή θα πρέπει να έχει επαρκή χρόνο για την αξιολόγηση αυτή, ώστε να παράσχει τη μεγαλύτερη δυνατή ασφάλεια δικαίου, αποφεύγοντας ταυτόχρονα αδικαιολόγητες καθυστερήσεις. Προκειμένου να επωφελούνται πλήρως από τη στήριξη της Επιτροπής, τα κράτη μέλη θα πρέπει να απέχουν από τη σύναψη διακυβερνητικών συμφωνιών έως ότου ενημερωθούν από την Επιτροπή για την αξιολόγησή της. Τα κράτη μέλη θα πρέπει να λαμβάνουν όλα τα αναγκαία μέτρα με σκοπό την εξεύρεση κατάλληλης λύσης για την εξάλειψη της εντοπισθείσας ασυμβατότητας.
            
            
               (8)Υπό το πρίσμα της στρατηγικής για την Ενεργειακή Ένωση, η διαφάνεια όσον αφορά παρελθούσες και μελλοντικές διακυβερνητικές συμφωνίες εξακολουθεί να έχει εξέχουσα σημασία. Συνεπώς, τα κράτη μέλη θα πρέπει να συνεχίσουν να κοινοποιούν στην Επιτροπή τις υφιστάμενες και μελλοντικές διακυβερνητικές συμφωνίες που έχουν θέσει σε ισχύ ή οι οποίες εφαρμόζονται προσωρινά κατά την έννοια του άρθρου 25 της σύμβασης της Βιέννης περί του δικαίου των συνθηκών, καθώς και τις νέες διακυβερνητικές συμφωνίες. 
            
            
               (9)Η Επιτροπή θα πρέπει να αξιολογεί τη συμβατότητα με το δίκαιο της Ένωσης των διακυβερνητικών συμφωνιών που έχουν τεθεί σε ισχύ ή εφαρμόζονται προσωρινά πριν από την έναρξη ισχύος της παρούσας απόφασης και να ενημερώνει σχετικά τα κράτη μέλη. Σε περίπτωση ασυμβατότητας, τα κράτη μέλη θα πρέπει να λαμβάνουν όλα τα αναγκαία μέτρα με σκοπό την εξεύρεση κατάλληλης λύσης για την εξάλειψη της εντοπισθείσας ασυμβατότητας.
            
         
         
            
               (10)Η παρούσα απόφαση θα πρέπει να εφαρμόζεται σε διακυβερνητικές συμφωνίες οι οποίες έχουν αντίκτυπο στην εσωτερική αγορά ενέργειας ή στην ασφάλεια του ενεργειακού εφοδιασμού της Ένωσης. Σε περίπτωση αμφιβολίας, τα κράτη μέλη θα πρέπει να διαβουλεύονται με την Επιτροπή. Σε γενικά πλαίσια, οι συμφωνίες που δεν ισχύουν ή δεν εφαρμόζονται πλέον δεν έχουν επίπτωση στην εσωτερική αγορά ενέργειας ή στην ασφάλεια του ενεργειακού ανεφοδιασμού της Ένωσης και συνεπώς δεν θα πρέπει να καλύπτονται από την παρούσα απόφαση.
            
            
               (11)Τα κράτη μέλη συνάπτουν σχέσεις με τρίτες χώρες όχι μόνο μέσω της σύναψης διακυβερνητικών συμφωνιών, αλλά επίσης με τη μορφή μη δεσμευτικών πράξεων. Παρότι είναι νομικώς μη δεσμευτικές, οι εν λόγω πράξεις μπορούν να χρησιμοποιηθούν για τον καθορισμό ενός λεπτομερούς πλαισίου ενεργειακών υποδομών και ενεργειακού εφοδιασμού. Εν προκειμένω, οι επιπτώσεις των μη δεσμευτικών πράξεων στην εσωτερική αγορά ενέργειας μπορεί να είναι παρόμοιες με εκείνες των διακυβερνητικών συμφωνιών, δεδομένου ότι η εφαρμογή τους ενδέχεται να οδηγήσει σε παραβίαση του δικαίου της Ένωσης. Προκειμένου να εξασφαλίζεται αυξημένη διαφάνεια όσον αφορά το σύνολο των μέτρων που εφαρμόζουν τα κράτη μέλη και τα οποία ενδέχεται να έχουν επίπτωση στην εσωτερική αγορά ενέργειας και στην ενεργειακή ασφάλεια, τα κράτη μέλη θα πρέπει να υποβάλλουν εκ των υστέρων στην Επιτροπή και τις αντίστοιχες μη δεσμευτικές πράξεις. Η Επιτροπή θα πρέπει να αξιολογεί τις υποβληθείσες μη δεσμευτικές πράξεις και, κατά περίπτωση, να ενημερώνει σχετικά το κράτος μέλος.
            
            
               (12)Οι διακυβερνητικές συμφωνίες ή οι μη δεσμευτικές πράξεις που πρέπει να κοινοποιούνται στο σύνολό τους στην Επιτροπή βάσει άλλων νομοθετικών πράξεων της Ένωσης ή αφορούν ζητήματα όπως αυτά που εμπίπτουν στο πεδίο εφαρμογής της Συνθήκης για την ίδρυση της Ευρωπαϊκής Κοινότητας Ατομικής Ενέργειας δεν θα πρέπει να καλύπτονται από την παρούσα απόφαση.
            
            
               (13)Η παρούσα απόφαση δεν θα πρέπει να δημιουργεί υποχρεώσεις όσον αφορά τις συμφωνίες μεταξύ επιχειρήσεων. Ωστόσο, τα κράτη μέλη θα πρέπει να έχουν το ελεύθερο να διαβιβάζουν σε εθελοντική βάση στην Επιτροπή τέτοιες συμφωνίες που αναφέρονται ρητά σε διακυβερνητικές συμφωνίες ή μη δεσμευτικές πράξεις.
            
            
               (14)Η Επιτροπή θα πρέπει να θέτει στη διάθεση όλων των λοιπών κρατών μελών τις πληροφορίες που λαμβάνει, σε ασφαλή ηλεκτρονική μορφή. Η Επιτροπή θα πρέπει να ικανοποιεί τα αιτήματα των κρατών μελών για τον χειρισμό των πληροφοριών που υποβάλλονται σε αυτήν ως εμπιστευτικές. Τα αιτήματα για εμπιστευτικότητα θα πρέπει όμως να μην περιορίζουν την πρόσβαση της ίδιας της Επιτροπής σε εμπιστευτικές πληροφορίες, επειδή η Επιτροπή χρειάζεται να έχει ολοκληρωμένη πληροφόρηση για να πραγματοποιεί τη δική της αξιολόγηση. Η Επιτροπή θα πρέπει να είναι αρμόδια για τη διασφάλιση της εφαρμογής της ρήτρας εμπιστευτικότητας. Τα αιτήματα για εμπιστευτικότητα δεν θα πρέπει να θίγουν το δικαίωμα πρόσβασης στα έγγραφα, όπως προβλέπεται στον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου
                  11
               .
            
            
               (15)Όταν ένα κράτος μέλος κρίνει ότι μια διακυβερνητική συμφωνία είναι εμπιστευτική, θα πρέπει να διαβιβάζει στην Επιτροπή μια σύνοψή της προκειμένου να γνωστοποιηθεί και στα υπόλοιπα κράτη μέλη.
            
            
               (16)Η μόνιμη ανταλλαγή πληροφοριών σχετικά με διακυβερνητικές συμφωνίες σε επίπεδο Ένωσης θα πρέπει να καταστήσει δυνατή την ανάπτυξη βέλτιστων πρακτικών. Με βάση αυτές τις βέλτιστες πρακτικές, η Επιτροπή θα πρέπει να αναπτύξει, όπου είναι απαραίτητο σε συνεργασία με την Ευρωπαϊκή Υπηρεσία Εξωτερικής Δράσης σε ό,τι αφορά τις εξωτερικές πολιτικές της Ένωσης, προαιρετικά πρότυπα ρητρών προς χρήση σε διακυβερνητικές συμφωνίες μεταξύ κρατών μελών και τρίτων χωρών. Η χρήση των εν λόγω προτύπων ρητρών στόχο έχει την αποφυγή συγκρούσεων των διακυβερνητικών συμφωνιών με το δίκαιο της Ένωσης, ειδικότερα με τους κανόνες της εσωτερικής αγοράς ενέργειας και το δίκαιο περί ανταγωνισμού, και συγκρούσεων με διεθνείς συμφωνίες που συνάπτει η Ένωση. Η χρήση τους θα πρέπει να είναι προαιρετική και το περιεχόμενό τους θα πρέπει να είναι δυνατόν να προσαρμόζεται στις εκάστοτε περιστάσεις.
            
            
               (17)Η βελτίωση της αμοιβαίας γνώσης των υφιστάμενων και νέων διακυβερνητικών συμφωνιών και μη δεσμευτικών πράξεων θα καταστήσει δυνατό τον καλύτερο συντονισμό σε θέματα ενέργειας μεταξύ των κρατών μελών, καθώς και μεταξύ των κρατών μελών και της Επιτροπής. Χάρη σε αυτή τη βελτίωση του συντονισμού θα μπορούν τα κράτη μέλη να επωφεληθούν πλήρως από την πολιτική και οικονομική βαρύτητα της Ένωσης και θα έχει τη δυνατότητα η Επιτροπή να προτείνει λύσεις για προβλήματα που εντοπίζονται στον τομέα των διακυβερνητικών συμφωνιών.
            
            
               (18)Η Επιτροπή θα πρέπει να διευκολύνει και να ενθαρρύνει τον συντονισμό μεταξύ των κρατών μελών προκειμένου να ενισχύσει τον συνολικό στρατηγικό ρόλο της Ένωσης μέσω σθεναρής και αποτελεσματικής συντονισμένης προσέγγισης έναντι των χωρών παραγωγής, διαμετακόμισης και κατανάλωσης.
            
            
               (19)Δεδομένου ότι ο στόχος της παρούσας απόφασης, συγκεκριμένα η ανταλλαγή πληροφοριών μεταξύ των κρατών μελών και της Επιτροπής όσον αφορά τις διακυβερνητικές συμφωνίες και τις μη δεσμευτικές πράξεις στον ενεργειακό τομέα, δεν μπορεί να επιτευχθεί επαρκώς από τα κράτη μέλη, αλλά μπορεί, λόγω των αποτελεσμάτων της απόφασης αυτής, που ισχύει σε όλα τα κράτη μέλη, να επιτευχθεί καλύτερα σε επίπεδο Ένωσης, η Ένωση μπορεί να λαμβάνει μέτρα, σύμφωνα με την αρχή της επικουρικότητας που ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο ίδιο άρθρο, η παρούσα απόφαση δεν υπερβαίνει τα αναγκαία προς επίτευξη του στόχου αυτού όρια.
            
            
               (20)Οι διατάξεις της παρούσας απόφασης δεν θα πρέπει να θίγουν την εφαρμογή των κανόνων της Ένωσης σχετικά με τις παραβάσεις, τις κρατικές ενισχύσεις και τον ανταγωνισμό. Ειδικότερα, η Επιτροπή έχει το δικαίωμα να κινήσει διαδικασία επί παραβάσει σύμφωνα με το άρθρο 258 της Συνθήκης για τη λειτουργία της Ευρωπαϊκής Ένωσης (ΣΛΕΕ), όταν κρίνει ότι ένα κράτος μέλος δεν έχει εκπληρώσει τις υποχρεώσεις που υπέχει βάσει της ΣΛΕΕ.
            
            
               (21)Το 2020, η Επιτροπή θα πρέπει να εκτιμήσει αν η απόφαση αυτή είναι επαρκής και αποτελεσματική για τη διασφάλιση της συμμόρφωσης των διακυβερνητικών συμφωνιών με το δίκαιο της Ένωσης, καθώς και υψηλού επιπέδου συντονισμού μεταξύ των κρατών μελών όσον αφορά τις διακυβερνητικές συμφωνίες στον τομέα της ενέργειας.
            
            
               (22)Η απόφαση 994/2012/ΕΕ θα πρέπει να καταργηθεί,
            
            
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Αντικείμενο και πεδίο εφαρμογής
            
            
               1.Με την παρούσα απόφαση θεσπίζεται μηχανισμός ανταλλαγής πληροφοριών μεταξύ των κρατών μελών και της Επιτροπής όσον αφορά τις διακυβερνητικές συμφωνίες και τις μη δεσμευτικές πράξεις στον τομέα της ενέργειας, όπως ορίζεται στο άρθρο 2, προκειμένου να βελτιστοποιηθεί η λειτουργία της εσωτερικής αγοράς ενέργειας.
            
            
               2.Η παρούσα απόφαση δεν εφαρμόζεται στις διακυβερνητικές συμφωνίες και στις μη δεσμευτικές πράξεις οι οποίες υπόκεινται ήδη στο σύνολό τους σε άλλες ειδικές διαδικασίες κοινοποίησης σύμφωνα με το δίκαιο της Ένωσης.
            
            
               Άρθρο 2
            
            
               Ορισμοί
            
         
         
            
               Για τους σκοπούς της παρούσας απόφασης ισχύουν οι εξής ορισμοί:
            
            
               (1)«διακυβερνητική συμφωνία»: οποιαδήποτε νομικά δεσμευτική συμφωνία μεταξύ ενός ή περισσότερων κρατών μελών και μίας ή περισσότερων τρίτων χωρών η οποία έχει αντίκτυπο στην επιχειρησιακή εκμετάλλευση ή τη λειτουργία της εσωτερικής αγοράς ενέργειας ή στην ασφάλεια του ενεργειακού εφοδιασμού της Ένωσης· ωστόσο, σε περίπτωση που η νομικά δεσμευτική συμφωνία αυτή καλύπτει και άλλα θέματα, μόνον οι διατάξεις που σχετίζονται με την ενέργεια, συμπεριλαμβανομένων των γενικών διατάξεων που εφαρμόζονται για τις εν λόγω σχετικές προς την ενέργεια διατάξεις, θεωρείται ότι συνιστούν «διακυβερνητική συμφωνία»·
            
            
               (2)«υφιστάμενη διακυβερνητική συμφωνία»: μια διακυβερνητική συμφωνία η οποία έχει τεθεί σε ισχύ ή εφαρμόζεται προσωρινά πριν από την έναρξη ισχύος της παρούσας απόφασης·
            
            
               (3)«μη δεσμευτική πράξη»: μια νομικώς μη δεσμευτική διευθέτηση μεταξύ ενός ή περισσότερων κρατών μελών και μιας ή περισσότερων τρίτων χωρών, λόγου χάρη ένα μνημόνιο συνεργασίας, μια κοινή δήλωση, μια υπουργική κοινή δήλωση, μια κοινή δράση ή ένας κοινός κώδικας δεοντολογίας, που εμπεριέχει ερμηνεία του δικαίου της Ένωσης και ορίζει τους όρους για τον ενεργειακό εφοδιασμό (π.χ. ποσότητες και τιμές) ή την ανάπτυξη ενεργειακών υποδομών·
            
            
               (4)«υφιστάμενη μη δεσμευτική πράξη»: μια μη δεσμευτική πράξη που έχει υπογραφεί, ή έχει συμφωνηθεί με άλλον τρόπο, πριν από την έναρξη ισχύος της παρούσας απόφασης.
            
            
               Άρθρο 3
            
            
               Υποχρεώσεις κοινοποίησης όσον αφορά τις διακυβερνητικές συμφωνίες
            
            
               1.Όταν κράτος μέλος προτίθεται να αρχίσει διαπραγματεύσεις με τρίτη χώρα προκειμένου να τροποποιήσει υφιστάμενη διακυβερνητική συμφωνία ή να συνάψει νέα, ενημερώνει εγγράφως την Επιτροπή για την πρόθεσή του, το νωρίτερο δυνατόν πριν από την προβλεπόμενη έναρξη των διαπραγματεύσεων. 
            
            
               Σε περίπτωση που το κράτος μέλος ενημερώνει την Επιτροπή για τις διαπραγματεύσεις αυτές, το οικείο κράτος μέλος θα πρέπει να ενημερώνει την Επιτροπή τακτικά για την πρόοδο των διαπραγματεύσεων.
            
            
               2.Μόλις επιτευχθεί συμφωνία από τα συμβαλλόμενα μέρη σχετικά με όλα τα βασικά στοιχεία του σχεδίου της διακυβερνητικής συμφωνίας ή της τροποποίησης υφιστάμενης διακυβερνητικής συμφωνίας, αλλά πριν από το κλείσιμο των επίσημων διαπραγματεύσεων, το οικείο κράτος μέλος κοινοποιεί στην Επιτροπή το σχέδιο της συμφωνίας ή τροποποίησης μαζί με τυχόν παραρτήματά της για εκ των προτέρων αξιολόγηση σύμφωνα με το άρθρο 5.
            
            
               Σε περίπτωση που το σχέδιο διακυβερνητικής συμφωνίας ή η τροποποίηση υφιστάμενης διακυβερνητικής συμφωνίας παραπέμπει ρητά σε άλλα κείμενα, το αντίστοιχο κράτος μέλος υποβάλλει και τα κείμενα αυτά στο βαθμό που περιέχουν στοιχεία τα οποία ίσως έχουν αντίκτυπο στη λειτουργία της εσωτερικής αγοράς ενέργειας ή στην ασφάλεια του ενεργειακού εφοδιασμού της Ένωσης.
            
            
               3.Μετά την κύρωση διακυβερνητικής συμφωνίας ή τροποποίησης διακυβερνητικής συμφωνίας, το οικείο κράτος μέλος κοινοποιεί στην Επιτροπή τη διακυβερνητική συμφωνία ή την τροποποίηση, συμπεριλαμβανομένων τυχόν παραρτημάτων της. 
            
            
               Σε περίπτωση που η κυρωθείσα διακυβερνητική συμφωνία ή τροποποίηση διακυβερνητικής συμφωνίας παραπέμπει ρητά σε άλλα κείμενα, το οικείο κράτος μέλος υποβάλλει και τα κείμενα αυτά στον βαθμό που περιέχουν στοιχεία τα οποία ίσως έχουν αντίκτυπο στη λειτουργία της εσωτερικής αγοράς ενέργειας ή στην ασφάλεια του ενεργειακού εφοδιασμού της Ένωσης.
            
            
               4.Η υποχρέωση κοινοποίησης στην Επιτροπή σύμφωνα με τις παραγράφους 2 και 3 δεν εφαρμόζεται στις συμφωνίες μεταξύ επιχειρήσεων.
            
            
               5.Όλες οι κοινοποιήσεις σύμφωνα με τις παραγράφους 1 έως 3 του παρόντος άρθρου, καθώς και με το άρθρο 6 παράγραφοι 1 και 2 και το άρθρο 7 παράγραφοι 1 και 2 διενεργούνται μέσω διαδικτυακής εφαρμογής που παρέχει η Επιτροπή. Οι προθεσμίες που αναφέρονται στο άρθρο 5 παράγραφοι 1 και 2, και στο άρθρο 6 παράγραφος 3 αρχίζουν να υπολογίζονται από την ημερομηνία καταχώρισης του ολοκληρωμένου φακέλου κοινοποίησης στην εφαρμογή. 
            
            
               Άρθρο 4
            
            
               Συνδρομή της Επιτροπής
            
            
               1.Σε περίπτωση που κράτος μέλος ενημερώσει την Επιτροπή για τις διαπραγματεύσεις όπως προβλέπεται στο άρθρο 3 παράγραφος 1, οι υπηρεσίες της Επιτροπής δύνανται να παράσχουν συμβουλές σχετικά με το πώς να αποφευχθεί η ασυμβατότητα της διακυβερνητικής συμφωνίας ή της τροποποίησης υφιστάμενης διακυβερνητικής συμφωνίας που τελεί υπό διαπραγμάτευση με το δίκαιο της Ένωσης. Το εν λόγω κράτος μέλος μπορεί επίσης να ζητήσει τη συνδρομή της Επιτροπής στις εν λόγω διαπραγματεύσεις.
            
            
               2.Κατόπιν αιτήματος του οικείου κράτους μέλους ή κατόπιν αιτήματος της Επιτροπής και γραπτής έγκρισης του οικείου κράτους μέλους, η Επιτροπή μπορεί να συμμετάσχει στις διαπραγματεύσεις ως παρατηρητής.
            
            
               3.Σε περίπτωση που η Επιτροπή συμμετάσχει στις διαπραγματεύσεις ως παρατηρητής, μπορεί να συμβουλεύσει το οικείο κράτος μέλος σχετικά με το πώς να αποφύγει την ασυμβατότητα της διακυβερνητικής συμφωνίας ή της τροποποίησης που τελεί υπό διαπραγμάτευση με το δίκαιο της Ένωσης.
            
         
         
            
               Άρθρο 5
            
            
               Αξιολόγηση από την Επιτροπή
            
            
               1.Η Επιτροπή, εντός έξι εβδομάδων από την ημερομηνία κοινοποίησης του ολοκληρωμένου σχεδίου διακυβερνητικής συμφωνίας ή της τροποποίησης, συμπεριλαμβανομένων των παραρτημάτων της, ενημερώνει το οικείο κράτος μέλος βάσει του άρθρου 3 παράγραφος 2 σχετικά με τυχόν αμφιβολίες που μπορεί να έχει όσον αφορά τη συμβατότητα του σχεδίου της διακυβερνητικής συμφωνίας ή της τροποποίησης με το δίκαιο της Ένωσης, ιδίως δε με τη νομοθεσία για την εσωτερική αγορά ενέργειας και το ενωσιακό δίκαιο περί ανταγωνισμού. Θεωρείται ότι η Επιτροπή δεν έχει εγείρει αμφιβολίες εάν δεν απαντήσει εντός της προθεσμίας αυτής.
            
            
               2.Σε περίπτωση που η Επιτροπή ενημερώσει το οικείο κράτος μέλος βάσει της παραγράφου 1 ότι έχει αμφιβολίες, γνωστοποιεί στο οικείο κράτος μέλος τη γνώμη της σχετικά με τη συμβατότητα του σχεδίου διακυβερνητικής συμφωνίας ή της τροποποίησης με το δίκαιο της Ένωσης, ιδίως δε με τη νομοθεσία για την εσωτερική αγορά ενέργειας και το ενωσιακό δίκαιο περί ανταγωνισμού, εντός 12 εβδομάδων από την ημερομηνία της κοινοποίησης που αναφέρεται στην παράγραφο 1. Θεωρείται ότι η Επιτροπή δεν έχει εγείρει αντιρρήσεις εάν δεν γνωμοδοτήσει εντός της εν λόγω προθεσμίας.
            
            
               3.Οι προθεσμίες που αναφέρονται στις παραγράφους 1 και 2 δύνανται να παραταθούν με την έγκριση του οικείου κράτους μέλους. Οι προθεσμίες που αναφέρονται στις παραγράφους 1 και 2 συντομεύονται σε συμφωνία με την Επιτροπή εφόσον αυτό απαιτείται από τις περιστάσεις.
            
            
               4.Το κράτος μέλος δεν υπογράφει, δεν κυρώνει ούτε συνομολογεί το σχέδιο της διακυβερνητικής συμφωνίας ή την τροποποίηση υφιστάμενης διακυβερνητικής συμφωνίας έως ότου η Επιτροπή ενημερώσει το κράτος μέλος σχετικά με τυχόν αμφιβολίες σύμφωνα με την παράγραφο 1 ή, κατά περίπτωση, έως ότου εκδώσει τη γνώμη της σύμφωνα με την παράγραφο 2, ή, ελλείψει απαντήσεως ή γνώμης από την Επιτροπή, έως ότου παρέλθουν οι προθεσμίες που αναφέρονται στην παράγραφο 1 ή, κατά περίπτωση, στην παράγραφο 2.
            
            
               Κατά την υπογραφή, κύρωση ή συνομολόγηση διακυβερνητικής συμφωνίας ή τροποποίησης, το οικείο κράτος μέλος οφείλει να λάβει στον μέγιστο βαθμό υπόψη τη γνώμη της Επιτροπής η οποία αναφέρεται στην παράγραφο 2.
            
            
            
               Άρθρο 6
            
            
               Υποχρεώσεις κοινοποίησης και αξιολόγησης από την Επιτροπή σε σχέση με τις υφιστάμενες διακυβερνητικές συμφωνίες
            
            
               1.Το αργότερο έως [3 μήνες από την έναρξη ισχύος της παρούσας απόφασης], τα κράτη μέλη κοινοποιούν στην Επιτροπή όλες τις υφιστάμενες διακυβερνητικές συμφωνίες, συμπεριλαμβανομένων των παραρτημάτων και των τροποποιήσεών τους.
            
            
               Σε περίπτωση που η υφιστάμενη διακυβερνητική συμφωνία παραπέμπει ρητά σε άλλα κείμενα, το οικείο κράτος μέλος υποβάλλει και τα κείμενα αυτά στον βαθμό που περιέχουν στοιχεία τα οποία ίσως έχουν αντίκτυπο στη λειτουργία της εσωτερικής αγοράς ενέργειας ή στην ασφάλεια του ενεργειακού εφοδιασμού της Ένωσης.
            
            
               Η υποχρέωση κοινοποίησης στην Επιτροπή σύμφωνα με τις παραγράφους 2 και 3 δεν εφαρμόζεται στις συμφωνίες μεταξύ επιχειρήσεων.
            
            
               2.Υφιστάμενες διακυβερνητικές συμφωνίες οι οποίες, κατά την έναρξη ισχύος της παρούσας απόφασης, έχουν ήδη κοινοποιηθεί στην Επιτροπή, σύμφωνα με το άρθρο 3 παράγραφος 1 ή 5 της απόφασης αριθ. 994/2012/ΕΕ ή το άρθρο 13 παράγραφος 6 στοιχείο α) του κανονισμού (ΕΚ) αριθ. 994/2010, θεωρείται ότι έχουν κοινοποιηθεί για τους σκοπούς της παραγράφου 1 του παρόντος άρθρου, υπό τον όρο ότι η εν λόγω κοινοποίηση πληροί τις προϋποθέσεις της εν λόγω παραγράφου.
            
            
               3.Η Επιτροπή αξιολογεί τις διακυβερνητικές συμφωνίες που κοινοποιούνται σύμφωνα με την παράγραφο 1 ή 2. Σε περίπτωση που η Επιτροπή, κατά την πρώτη της αξιολόγηση, αμφιβάλλει ως προς τη συμβατότητα των εν λόγω συμφωνιών με το δίκαιο της Ένωσης, ιδίως δε με τη νομοθεσία για την εσωτερική αγορά ενέργειας και το ενωσιακό δίκαιο περί ανταγωνισμού, ενημερώνει σχετικά τα οικεία κράτη μέλη εντός εννέα μηνών από την κοινοποίηση των εν λόγω συμφωνιών. 
            
            
            
               Άρθρο 7
            
            
               Υποχρεώσεις κοινοποίησης και αξιολόγησης από την Επιτροπή σε σχέση με μη δεσμευτικές πράξεις 
            
            
               1.Κατόπιν έκδοσης μιας μη δεσμευτικής πράξης ή τροποποίησης μη δεσμευτικής πράξης, το οικείο κράτος μέλος κοινοποιεί τη μη δεσμευτική πράξη ή την τροποποίηση, συμπεριλαμβανομένων των παραρτημάτων της, στην Επιτροπή. 
            
            
               Σε περίπτωση που η μη δεσμευτική πράξη ή τροποποίηση μη δεσμευτικής πράξης παραπέμπει ρητά σε άλλα κείμενα, το οικείο κράτος μέλος υποβάλλει και τα κείμενα αυτά στον βαθμό που περιέχουν στοιχεία τα οποία ίσως έχουν αντίκτυπο στη λειτουργία της εσωτερικής αγοράς ενέργειας ή στην ασφάλεια του ενεργειακού εφοδιασμού της Ένωσης. 
            
         
         
            
               2.Το αργότερο έως [3 μήνες από την έναρξη ισχύος της παρούσας απόφασης], τα κράτη μέλη κοινοποιούν στην Επιτροπή όλες τις υφιστάμενες μη δεσμευτικές πράξεις, συμπεριλαμβανομένων των παραρτημάτων και των τροποποιήσεών τους. 
            
            
               Σε περίπτωση που η υφιστάμενη μη δεσμευτική πράξη παραπέμπει ρητά σε άλλα κείμενα, το οικείο κράτος μέλος υποβάλλει και τα κείμενα αυτά στον βαθμό που περιέχουν στοιχεία τα οποία ίσως έχουν αντίκτυπο στη λειτουργία της εσωτερικής αγοράς ενέργειας ή στην ασφάλεια του ενεργειακού εφοδιασμού της Ένωσης. 
            
            
               3.Η υποχρέωση κοινοποίησης στην Επιτροπή σύμφωνα με τις παραγράφους 1 και 2 δεν εφαρμόζεται στις συμφωνίες μεταξύ επιχειρήσεων.
            
            
               4.Όταν, μετά την πρώτη της αξιολόγηση, η Επιτροπή κρίνει ότι τα μέτρα υλοποίησης της μη δεσμευτικής πράξης που της κοινοποιήθηκε σύμφωνα με τις παραγράφους 1 και 2 θα μπορούσαν να αντίκεινται στο δίκαιο της Ένωσης, ιδίως δε με τη νομοθεσία για την εσωτερική αγορά ενέργειας και το ενωσιακό δίκαιο περί ανταγωνισμού, η Επιτροπή μπορεί να πληροφορήσει σχετικά το οικείο κράτος μέλος.
            
            
               Άρθρο 8
            
            
               Διαφάνεια και εμπιστευτικότητα
            
            
               1.Κατά την παροχή πληροφοριών στην Επιτροπή σύμφωνα με το άρθρο 3 παράγραφοι 1 έως 3, το άρθρο 6 παράγραφος 1 και το άρθρο 7 παράγραφοι 1 και 2, ένα κράτος μέλος έχει τη δυνατότητα να επισημάνει αν κάποιες από τις παρεχόμενες πληροφορίες, εμπορικές ή άλλης φύσεως πληροφορίες, η αποκάλυψη των οποίων θα μπορούσε να βλάψει τις επιχειρηματικές δραστηριότητες των εμπλεκόμενων μερών, πρέπει να θεωρηθούν εμπιστευτικές και αν είναι δυνατόν να γνωστοποιηθούν στα λοιπά κράτη μέλη. 
            
            
               Το κράτος μέλος κάνει αυτή την επισήμανση όσον αφορά τις υφιστάμενες συμφωνίες που αναφέρονται στο άρθρο 6 παράγραφος 2 το αργότερο έως [3 μήνες από την έναρξη ισχύος της παρούσας απόφασης].
            
            
               2.Όταν ένα κράτος μέλος δεν έχει επισημάνει τις πληροφορίες ως εμπιστευτικές σύμφωνα με την παράγραφο 1, η Επιτροπή καθιστά τις εν λόγω πληροφορίες προσβάσιμες, σε ασφαλή ηλεκτρονική μορφή, σε όλα τα υπόλοιπα κράτη μέλη.
            
            
               3.Όταν ένα κράτος μέλος έχει προσδιορίσει ως εμπιστευτική, σύμφωνα με την παράγραφο 1, μια υφιστάμενη διακυβερνητική συμφωνία, μια τροποποίηση υφιστάμενης διακυβερνητικής συμφωνίας, μια νέα διακυβερνητική συμφωνία, μια υφιστάμενη μη δεσμευτική πράξη, μια τροποποίηση υφιστάμενης μη δεσμευτικής πράξης ή μια νέα μη δεσμευτική πράξη, το εν λόγω κράτος μέλος δημοσιοποιεί σύνοψη των υποβληθεισών πληροφοριών. 
            
            
               Η σύνοψη αυτή περιλαμβάνει τουλάχιστον τα ακόλουθα στοιχεία όσον αφορά την εν λόγω διακυβερνητική συμφωνία, μη δεσμευτική πράξη ή τροποποίηση:
            
            
               α)το αντικείμενο·
            
            
               β)τον στόχο και το πεδίο εφαρμογής·
            
            
               γ)τη διάρκεια·
            
            
               δ)τα συμβαλλόμενα μέρη·
            
            
               ε)πληροφορίες σχετικά με τα κύρια στοιχεία.
            
            
               Η παρούσα παράγραφος δεν εφαρμόζεται στις πληροφορίες που υποβάλλονται σύμφωνα με το άρθρο 3 παράγραφοι 1 και 2.
            
            
               4.Η Επιτροπή καθιστά προσβάσιμες τις συνόψεις που αναφέρονται στην παράγραφο 3, σε ηλεκτρονική μορφή, σε όλα τα λοιπά κράτη μέλη.
            
            
               5.Τα αιτήματα για εμπιστευτικότητα σύμφωνα με το παρόν άρθρο δεν περιορίζουν την πρόσβαση της ίδιας της Επιτροπής σε εμπιστευτικές πληροφορίες. Η Επιτροπή διασφαλίζει ότι η πρόσβαση στις εμπιστευτικές πληροφορίες περιορίζεται αποκλειστικά στις υπηρεσίες της Επιτροπής που έχουν απόλυτη ανάγκη να λάβουν αυτές τις πληροφορίες.
            
            
               Άρθρο 9
            
         
         
            
               Συντονισμός μεταξύ των κρατών μελών
            
            
               Η Επιτροπή διευκολύνει και ενθαρρύνει τον συντονισμό μεταξύ των κρατών μελών με σκοπό:
            
            
               α)την ανασκόπηση των εξελίξεων όσον αφορά τις διακυβερνητικές συμφωνίες και μη δεσμευτικές πράξεις και την επιδίωξη συνέπειας και συνοχής στις εξωτερικές ενεργειακές σχέσεις της Ένωσης με τις βασικές χώρες παραγωγής, διαμετακόμισης και κατανάλωσης·
            
            
               β)τον εντοπισμό των κοινών προβλημάτων όσον αφορά τις διακυβερνητικές συμφωνίες και μη δεσμευτικές πράξεις και την εξέταση των κατάλληλων μέτρων για την αντιμετώπιση αυτών των προβλημάτων, καθώς και την πρόταση λύσεων όπου απαιτείται·
            
            
               γ)με βάση τις βέλτιστες πρακτικές και κατόπιν διαβουλεύσεων με τα κράτη μέλη, τη διαμόρφωση προαιρετικών προτύπων ρητρών που εάν εφαρμοστούν θα βελτιώσουν σημαντικά τη συμμόρφωση των μελλοντικών διακυβερνητικών συμφωνιών και μη δεσμευτικών πράξεων με το δίκαιο της Ένωσης·
            
            
               δ)την υποστήριξη, όπου είναι απαραίτητο, της εκπόνησης πολυμερών διακυβερνητικών συμφωνιών και μη δεσμευτικών πράξεων με τη συμμετοχή πολλών κρατών μελών ή της Ένωσης συνολικά.
            
            
               Άρθρο 10
            
            
               Υποβολή εκθέσεων και επανεξέταση
            
            
               1.Το αργότερο έως την 1η Ιανουαρίου 2020 η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών έκθεση σχετικά με την εφαρμογή της παρούσας απόφασης.
            
            
               2.Στην έκθεση εκτιμάται ειδικότερα ο βαθμός στον οποίον η παρούσα απόφαση προάγει τη συμμόρφωση των διακυβερνητικών συμφωνιών και μη δεσμευτικών πράξεων με το δίκαιο της Ένωσης, καθώς και υψηλό επίπεδο συντονισμού μεταξύ των κρατών μελών όσον αφορά τις διακυβερνητικές συμφωνίες και μη δεσμευτικές πράξεις. Αξιολογείται επίσης ο αντίκτυπος που έχει η παρούσα απόφαση στις διαπραγματεύσεις των κρατών μελών με τρίτες χώρες και κατά πόσον είναι κατάλληλο το πεδίο εφαρμογής της παρούσας απόφασης και οι διαδικασίες που θεσπίζει.
            
            
               Άρθρο 11
            
            
               Κατάργηση
            
            
               Η απόφαση αριθ. 994/2012/ΕΕ καταργείται. 
            
            
               Άρθρο 12
            
            
               Έναρξη ισχύος
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 13
            
            
               Παραλήπτες
            
            
               Η παρούσα απόφαση απευθύνεται στα κράτη μέλη.
            
            
         
         
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
               
            
         
         
            
                  
                     (1)
                  Απόφαση αριθ. 994/2012/ΕΕ για τη θέσπιση μηχανισμού ανταλλαγής πληροφοριών όσον αφορά τις διακυβερνητικές συμφωνίες μεταξύ κρατών μελών και τρίτων χωρών στον τομέα της ενέργειας.
               
               
                  
                     (2)
                  Κανονισμός του Ευρωπαϊκού Κοινοβουλίου και του Συμβουλίου σχετικά με τα μέτρα κατοχύρωσης της ασφάλειας εφοδιασμού με αέριο και την κατάργηση του κανονισμού (ΕΕ) αριθ. 994/2010 (XXX).
               
               
                  
                     (3)
                  Η αιτιολογική σκέψη (7) της απόφασης για τις ΔΣ τονίζει ότι η εν λόγω απόφαση δεν δημιουργεί υποχρεώσεις όσον αφορά τις συμφωνίες μεταξύ εμπορικών επιχειρήσεων. Η εν λόγω αιτιολογική σκέψη καθιστά επίσης σαφές ότι τα κράτη μέλη μπορούν να διαβιβάσουν σε εθελοντική βάση στην Επιτροπή εμπορικές συμφωνίες που αναφέρονται ρητά σε διακυβερνητικές συμφωνίες.
               
               
                  
                     (4)
                  
                  
                     https://ec.europa.eu/energy/en/consultations/consultation-review-intergovernmental-agreements-decision
                  
                   
               
               
                  
                     (5)
                  ΕΕ L 145 της 31.5.2001, σ. 43.
               
               
                  
                     (6)
                  ΕΕ C  της , σ. .
               
               
                  
                     (7)
                  ΕΕ C  της , σ. .
               
               
                  
                     (8)
                  COM(2015) 80.
               
               
                  
                     (9)
                  COM(2014) 330.
               
               
                  
                     (10)
                  ΕΕ L 299 της 27.10.2012, σ. 13.
               
               
                  
                     (11)
                  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 299 της 27.10.2012, σ. 13).